CELEX: 32020Q0424(01)
Language: fi
Date: 2019-09-10 00:00:00
Title: BERECin tukiviraston (BEREC-virasto) hallintoneuvoston päätös, annettu 10 päivänä syyskuuta 2019, BEREC-viraston toteuttaman toiminnan puitteissa tapahtuvaan henkilötietojen käsittelyyn liittyviä rekisteröityjen tiettyjen oikeuksien rajoituksia koskevien sisäisten sääntöjen vahvistamisesta

24.4.2020   
               
               
                  FI
               
               
                  Euroopan unionin virallinen lehti
               
               
                  L 130/28
               
            
         BERECIN TUKIVIRASTON (BEREC-VIRASTO) HALLINTONEUVOSTON PÄÄTÖS,
         annettu 10 päivänä syyskuuta 2019,
         BEREC-viraston toteuttaman toiminnan puitteissa tapahtuvaan henkilötietojen käsittelyyn liittyviä rekisteröityjen tiettyjen oikeuksien rajoituksia koskevien sisäisten sääntöjen vahvistamisesta
         HALLINTONEUVOSTO, joka
         ottaa huomioon Euroopan sähköisen viestinnän sääntelyviranomaisten yhteistyöelimen (BEREC) ja BERECin tukiviraston (BEREC-virasto) perustamisesta, asetuksen (EU) 2015/2120 muuttamisesta ja asetuksen (EY) N:o 1211/2009 kumoamisesta 11 päivänä joulukuuta 2018 annetun Euroopan parlamentin ja neuvoston asetuksen (EU) 2018/1971 (1) ja erityisesti sen 36 artiklan 4 kohdan,
         ottaa huomioon luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta 23 päivänä lokakuuta 2018 annetun Euroopan parlamentin ja neuvoston asetuksen (EU) 2018/1725 (2) (jäljempänä ’asetus’) ja erityisesti sen 25 artiklan,
         sekä katsoo seuraavaa:
         
                     (1)
                  
                  
                     BEREC-virasto voi toteuttaa toimintansa puitteissa hallinnollisia tutkimuksia, kurinpitomenettelyä edeltäviä menettelyjä, kurinpitomenettelyjä ja virantoimituksesta pidättämistä koskevia menettelyjä Euroopan unionin virkamiehiin sovellettavien henkilöstösääntöjen ja unionin muuhun henkilöstöön sovellettavien palvelussuhteen ehtojen (3) liitteen IX perusteella sekä hallinnollisten tutkimusten ja kurinpitomenettelyjen suorittamista koskevien yleisten täytäntöönpanosäännösten vahvistamisesta annetun Euroopan sähköisen viestinnän sääntelyviranomaisten yhteistyöelimen viraston (BEREC-virasto) hallintoneuvoston päätöksen MC/2012/3 mukaisesti, jolloin kyseessä on henkilötietoja sisältävien tietojen käsittely.
                  
               
                     (2)
                  
                  
                     BEREC-viraston henkilöstön jäsenillä on velvollisuus ilmoittaa mahdollisista unionin etuja vahingoittavista laittomista toimista, kuten petoksesta tai lahjonnasta, tai sellaisista virkatoimiin liittyvistä teoista, jotka voivat tarkoittaa sitä, että unionin henkilöstön jäsenille kuuluvia velvollisuuksia on jätetty vakavalla tavalla noudattamatta. Tästä määrätään BEREC-viraston väärinkäytösten paljastamista koskevien suuntaviivojen vahvistamisesta annetussa Euroopan sähköisen viestinnän sääntelyviranomaisten yhteistyöelimen viraston (BEREC-virasto) hallintoneuvoston päätöksessä nro MC/2018/11.
                  
               
                     (3)
                  
                  
                     BEREC-virasto on laatinut toimintaperiaatteet, joilla ehkäistään ja käsitellään tehokkaasti ja tuloksellisesti tosiasialliset tai mahdolliset tapaukset, jotka koskevat työpaikkakiusaamista tai seksuaalista häirintää työpaikalla, ihmisarvon suojelua ja työpaikkakiusaamisen ja seksuaalisen häirinnän ehkäisemistä koskevista toimintaperiaatteista annetun Euroopan sähköisen viestinnän sääntelyviranomaisten yhteistyöelimen viraston (BEREC-virasto) hallintoneuvoston päätöksen nro MC/2016/15 mukaisesti.
                  
               
                     (4)
                  
                  
                     Edellä mainitun toiminnan yhteydessä BEREC-virasto kerää ja käsittelee asiaan liittyviä tietoja ja useita henkilötietoryhmiä, kuten luonnollisen henkilön tunnistetietoja, yhteystietoja, ammatillisia rooleja ja tehtäviä, yksityistä ja ammatillista toimintaa koskevia tietoja sekä taloudellisia tietoja. BEREC-virasto toimii rekisterinpitäjänä.
                  
               
                     (5)
                  
                  
                     Käytössä on asianmukaisia suojatoimia, joilla suojataan henkilötiedot ja estetään tahaton tai lainvastainen pääsy niihin tai niiden siirtäminen, kun niitä säilytetään fyysisessä tai sähköisessä ympäristössä. Käsittelyn jälkeen tiedot säilytetään BEREC-viraston voimassa olevien tietojen säilyttämistä koskevien sääntöjen mukaisesti asetuksen 31 artiklaan perustuvissa tietosuojaselosteissa määritellyllä tavalla. Säilytysajan päätyttyä tapaukseen liittyvät tiedot, kuten henkilötiedot, poistetaan, anonymisoidaan tai siirretään historiallisiin arkistoihin.
                  
               
                     (6)
                  
                  
                     Tässä yhteydessä BEREC-virasto on sitoutunut täyttämään velvollisuutensa antaa rekisteröidyille tietoja edellä mainituista käsittelytoimista ja kunnioittaa asetuksessa vahvistettuja rekisteröityjen oikeuksia.
                  
               
                     (7)
                  
                  
                     Voi olla tarpeen sovittaa asetuksen mukaiset rekisteröityjen oikeudet yhteen edellä mainitun toiminnan tarpeiden kanssa kunnioittaen samalla täysimääräisesti muiden rekisteröityjen perusoikeuksia ja -vapauksia. Tämän vuoksi asetuksen 25 artiklassa säädetään tiukoin ehdoin mahdollisuudesta rajoittaa 14–20, 35 ja 36 artiklan soveltamista sekä 4 artiklan soveltamista siltä osin kuin sen säännökset vastaavat 14–20 artiklassa säädettyjä oikeuksia ja velvollisuuksia. Tällöin on tarpeen antaa sisäisiä sääntöjä, joiden nojalla BEREC-virasto voi rajoittaa näitä oikeuksia asetuksen kyseisen artiklan mukaisesti.
                  
               
                     (8)
                  
                  
                     Tällainen tilanne voi olla kyseessä erityisesti silloin, kun rekisteröidylle annetaan henkilötietojen käsittelyä koskevia tietoja hallinnollisen tutkimuksen alustavassa arviointivaiheessa tai itse tutkinnan aikana tai ennen asian mahdollista tutkimatta jättämistä koskevaa päätöstä tai kurinpitomenettelyä edeltävässä vaiheessa. Tietyissä olosuhteissa tällaisten tietojen antaminen voi vaikuttaa huomattavasti BEREC-viraston mahdollisuuteen suorittaa tutkimus tehokkaasti esimerkiksi siksi, että asianomainen henkilö voisi tuhota todisteita tai pyrkiä vaikuttamaan mahdollisiin todistajiin ennen kuin heitä on kuultu. Lisäksi BEREC-virasto voi joutua suojelemaan heidän oikeuksiaan ja vapauksiaan sekä muiden asianosaisten henkilöiden oikeuksia ja vapauksia.
                  
               
                     (9)
                  
                  
                     Voi olla tarpeen pitää sellaista todistajaa tai väärinkäytöksen paljastajaa koskevat tiedot luottamuksellisina, joka on pyytänyt, että hänen henkilöllisyytensä salataan. Tällaisessa tapauksessa BEREC-virasto voi kyseisen väärinkäytösten paljastajan tai muiden asiaan liittyvien henkilöiden oikeuksien ja vapauksien suojaamiseksi päättää rajoittaa oikeutta tutustua kyseisten henkilöiden henkilöllisyyteen, lausuntoihin tai muihin henkilötietoihin.
                  
               
                     (10)
                  
                  
                     Voi olla tarpeen pitää sellaista henkilöstön jäsentä koskevat tiedot luottamuksellisina, joka on ottanut yhteyttä BEREC-viraston neuvonta- ja häirintäyhdyshenkilöön häirintämenettelyn yhteydessä. Tällaisessa tapauksessa BEREC-virasto voi oletetun häirinnän kohteen, oletetun häirintään syyllistyneen ja muiden asianosaisten henkilöiden oikeuksien ja vapauksien suojaamiseksi päättää rajoittaa oikeutta päästä tietoihin kyseisten henkilöiden henkilöllisyydestä, lausuntoihin tai muihin henkilötietoihin.
                  
               
                     (11)
                  
                  
                     BEREC-viraston olisi sovellettava rajoituksia vain, jos ne ovat keskeisiltä osin perusoikeuksien ja -vapauksien mukaisia ja ovat demokraattisessa yhteiskunnassa ehdottoman välttämättömiä ja oikeasuhteisia toimenpiteitä. BEREC-viraston olisi esitettävä perustelut kyseisille rajoituksille.
                  
               
                     (12)
                  
                  
                     BEREC-viraston olisi vastuuvelvollisuuden periaatteen mukaisesti pidettävä kirjaa rajoitusten soveltamisesta.
                  
               
                     (13)
                  
                  
                     Asetuksen 25 artiklan 6 kohdassa rekisterinpitäjä velvoitetaan ilmoittamaan rekisteröidyille pääasialliset syyt rajoituksen soveltamiseen sekä se, että heillä on oikeus tehdä kantelu Euroopan tietosuojavaltuutetulle.
                  
               
                     (14)
                  
                  
                     BEREC-virasto voi asetuksen 25 artiklan 8 kohdan nojalla lykätä ilmoittamista syistä, joiden vuoksi rajoitusta sovelletaan rekisteröityyn, tai jättää sen tekemättä tai evätä sen, jos se jollakin tavalla poistaisi rajoituksen vaikutuksen. BEREC-viraston olisi arvioitava tapauskohtaisesti, poistaisiko rajoituksesta ilmoittaminen rajoituksen vaikutuksen.
                  
               
                     (15)
                  
                  
                     BEREC-viraston olisi poistettava rajoitus heti, kun rajoituksen oikeuttavat edellytykset eivät enää täyty, ja arvioitava kyseisiä edellytyksiä säännöllisesti.
                  
               
                     (16)
                  
                  
                     Parhaan mahdollisen suojan takaamiseksi rekisteröityjen oikeuksille ja vapauksille ja asetuksen 44 artiklan 1 kohdan mukaisesti tietosuojavastaavalle olisi ilmoitettava hyvissä ajoin kaikista sovellettavista rajoituksista ja tietosuojavastaavan olisi tarkistettava, että tätä päätöstä on noudatettu.
                  
               
                     (17)
                  
                  
                     Edellä mainittujen rajoitusten soveltaminen ei rajoita 16 artiklan 5 kohdan eikä 17 artiklan 4 kohdan säännösten mahdollista soveltamista; niistä ensimmäinen koskee tiedonsaantioikeutta, kun tietoja ei ole saatu rekisteröidyltä, ja jälkimmäinen rekisteröidyn oikeutta saada pääsy tietoihin.
                  
               
                     (18)
                  
                  
                     Euroopan tietosuojavaltuutettua on kuultu 27 päivänä toukokuuta 2019.
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kohde ja soveltamisala
            Tässä päätöksessä vahvistetaan säännöt niille edellytyksille, joiden täyttyessä BEREC-virasto voi rajoittaa asetuksen 14–20, 35 ja 36 artiklan sekä 4 artiklan soveltamista asetuksen 25 artiklan mukaisesti.
         
         
            2 artikla
            Rajoitukset
            
               1.   Asetuksen 25 artiklan 1 kohdan mukaisesti BEREC-virasto voi rajoittaa asetuksen 14–20, 35 ja 36 artiklan soveltamista sekä 4 artiklan soveltamista siltä osin kuin sen säännökset vastaavat 14–20 artiklassa säädettyjä oikeuksia ja velvollisuuksia
               
                           a)
                        
                        
                           toteuttaessaan hallinnollisia tutkimuksia, kurinpitomenettelyä edeltäviä menettelyjä, kurinpitomenettelyjä ja virantoimituksesta pidättämistä koskevia menettelyjä Euroopan unionin virkamiehiin sovellettavien henkilöstösääntöjen ja unionin muuhun henkilöstöön sovellettavien palvelussuhteen ehtojen liitteen IX perusteella sekä hallinnollisten tutkimusten ja kurinpitomenettelyjen suorittamista koskevien yleisten täytäntöönpanosäännösten vahvistamisesta annetun Euroopan sähköisen viestinnän sääntelyviranomaisten yhteistyöelimen viraston (BEREC-virasto) hallintoneuvoston päätöksen MC/2012/3 mukaisesti, mikä käsittää henkilötietoja sisältävien tietojen käsittelyn. Kyseiset rajoitukset voivat perustua asetuksen 25 artiklan 1 kohdan c, g ja h alakohtaan;
                        
                     
                           b)
                        
                        
                           varmistaessaan, että BEREC-viraston henkilöstön jäsenet voivat ilmoittaa luottamuksellisesti tosiseikoista, jos he uskovat, että on olemassa vakavia sääntöjenvastaisuuksia, joista määrätään väärinkäytösten paljastamista koskevien suuntaviivojen vahvistamisesta annetussa Euroopan sähköisen viestinnän sääntelyviranomaisten yhteistyöelimen viraston (BEREC-virasto) hallintoneuvoston päätöksessä nro MC/2018/11. Kyseiset rajoitukset voivat perustua asetuksen 25 artiklan 1 kohdan h alakohtaan;
                        
                     
                           c)
                        
                        
                           varmistaessaan, että BEREC-viraston henkilöstön jäsenet voivat luottamuksellisesti tehdä ilmoituksen neuvonta- ja häirintäyhdyshenkilöille häirintämenettelyn yhteydessä ihmisarvon suojelua ja työpaikkakiusaamisen ja seksuaalisen häirinnän ehkäisemistä koskevista toimintaperiaatteista annetun Euroopan sähköisen viestinnän sääntelyviranomaisten yhteistyöelimen viraston (BEREC-virasto) hallintoneuvoston päätöksen nro MC/2016/15 mukaisesti. Kyseiset rajoitukset voivat perustua asetuksen 25 artiklan 1 kohdan h alakohtaan.
                        
                     
            
               2.   Tietoryhmiin kuuluu luonnollisen henkilön tunnistetietoja, yhteystietoja, ammatillisia rooleja ja tehtäviä, yksityistä ja ammatillista toimintaa koskevia tietoja sekä taloudellisia tietoja.
            
            
               3.   Rajoitusten on oltava keskeisiltä osin perusoikeuksien ja -vapauksien mukaisia, ja niiden on oltava demokraattisessa yhteiskunnassa välttämättömiä ja oikeasuhteisia.
            
            
               4.   Tarpeellisuuden ja oikeasuhteisuuden arviointi on tehtävä tapauskohtaisesti ennen rajoitusten soveltamista. Rajoitukset on rajoitettava siihen, mikä on ehdottoman välttämätöntä asetettujen tavoitteiden saavuttamiseksi, kun otetaan huomioon rekisteröityjen oikeuksiin ja vapauksiin kohdistuvat riskit.
            
            
               5.   BEREC-virasto toimittaa vastuuvelvollisuuteen liittyvistä syistä selosteen, jossa esitetään sovellettujen rajoitusten perusteet, sovelletut 1 kohdan mukaiset perusteet sekä tarpeellisuutta ja oikeasuhteisuutta koskevan arvioinnin tulokset. Näiden selosteiden on määrä muodostaa osa väliaikaista rekisteriä, jonka on oltava saatavilla Euroopan tietosuojavaltuutetulle esitettävästä pyynnöstä. Asetuksen 25 artiklan soveltamista koskeva kertomus annetaan määräajoin saataville.
            
         
         
            3 artikla
            Rekisteröityjen oikeuksiin ja vapauksiin kohdistuvat riskit
            Arvio sellaisten rekisteröityjen oikeuksia ja vapauksia koskevista riskeistä, joiden henkilötietoihin voidaan soveltaa rajoituksia, sekä tietojen säilytysaika esitetään selosteessa asianmukaisista käsittelytoimista asetuksen 31 artiklan mukaisesti ja tarvittaessa asetuksen 39 artiklan mukaisessa tietosuojaa koskevassa vaikutustenarvioinnissa.
         
         
            4 artikla
            Säilytysajat ja suojatoimet
            BEREC-viraston on toteutettava suojatoimia, joilla estetään sellaisten henkilötietojen väärinkäyttö tai lainvastainen pääsy tietoihin tai niiden lainvastainen siirtäminen, joihin voidaan soveltaa rajoituksia. Näiden suojatoimien on käsitettävä tekniset ja organisatoriset toimenpiteet, ja ne on tarvittaessa esitettävä yksityiskohtaisesti BEREC-viraston sisäisissä päätöksissä, menettelyissä ja täytäntöönpanosäännöissä. Suojatoimiin on sisällytettävä seuraavat:
            
                        a)
                     
                     
                        roolien, vastuiden ja menettelyvaiheiden asianmukainen määrittely;
                     
                  
                        b)
                     
                     
                        tarvittaessa turvallinen sähköinen ympäristö, jolla estetään lainvastainen tai tahaton pääsy sähköisiin tietoihin tai niiden siirtäminen asiattomille;
                     
                  
                        c)
                     
                     
                        tarvittaessa paperiasiakirjojen turvallinen säilytys ja käsittely;
                     
                  
                        d)
                     
                     
                        rajoitusten asianmukainen seuranta ja vähintään kuuden kuukauden välein tehtävä uudelleentarkastelu. Uudelleentarkastelu on tehtävä myös silloin, kun käsiteltävänä olevan asian keskeiset osatekijät muuttuvat. Rajoitukset on poistettava heti, kun niihin oikeuttavat olosuhteet eivät enää ole voimassa.
                     
                  
         
            5 artikla
            Tietosuojavastaavalle annettavat tiedot ja tietosuojavastaavan suorittama arviointi
            
               1.   BEREC-viraston tietosuojavastaavalle ilmoitetaan ilman aiheetonta viivytystä aina, kun rekisteröidyn oikeuksia rajoitetaan tämän päätöksen mukaisesti, ja hänelle annetaan pääsy kirjattuihin tietoihin sekä kaikkiin asiakirjoihin, jotka sisältävät perusteena olevia tosiseikkoja tai oikeudellisia seikkoja.
            
            
               2.   BEREC-viraston tietosuojavastaava voi pyytää rajoituksen soveltamisen uudelleentarkastelua. BEREC-virasto ilmoittaa tietosuojavastaavalleen kirjallisesti pyydetyn uudelleentarkastelun tuloksista.
            
            
               3.   BEREC-viraston tietosuojavastaavan osallistuminen rajoitusmenettelyyn sekä tietojenvaihto on dokumentoitava asianmukaisella tavalla.
            
         
         
            6 artikla
            Tietojen antaminen rekisteröidyille heidän oikeuksiensa rajoittamisesta
            
               1.   BEREC-virasto sisällyttää verkkosivuillaan julkaistaviin tietosuojaselosteisiin rekisteröidyille tarkoitettuja yleisiä tietoja, jotka koskevat kaikkien rekisteröidyille kuuluvien oikeuksien tämän päätöksen 2 artiklan 1 kohdassa kuvattuja mahdollisia rajoituksia. Tiedoissa on ilmoitettava, mitä oikeuksia voidaan rajoittaa, sekä rajoituksen syyt ja mahdollinen kesto.
            
            
               2.   Lisäksi BEREC-virasto ilmoittaa rekisteröidyille henkilökohtaisesti näiden oikeuksien nykyisistä tai tulevista rajoituksista ilman aiheetonta viivytystä ja kirjallisessa muodossa tämän päätöksen 7, 8 ja 9 artiklassa täsmennetyllä tavalla.
            
         
         
            7 artikla
            Rekisteröityjen oikeus saada tietoja ja tietoturvaloukkauksista ilmoittaminen
            
               1.   Kun BEREC-virasto tässä päätöksessä mainittujen toimien yhteydessä rajoittaa kokonaan tai osittain asetuksen 14–16 ja 35 artiklassa mainittuja rekisteröityjen oikeuksia, rekisteröidyille on ilmoitettava rajoituksen soveltamisen pääasiallisista syistä sekä oikeudesta tehdä kantelu Euroopan tietosuojavaltuutetulle ja käyttää muita oikeussuojakeinoja Euroopan unionin tuomioistuimessa.
            
            
               2.   BEREC-virasto voi lykätä 1 kohdassa tarkoitettua rajoituksen syitä koskevaa ilmoitusta, jättää sen tekemättä tai evätä sen, jos se poistaisi rajoituksen vaikutuksen. Kyseinen arviointi tehdään tapauskohtaisesti.
            
         
         
            8 artikla
            Rekisteröityjen oikeus saada pääsy tietoihin, oikaista tietoja ja poistaa tietoja sekä rajoittaa käsittelyä
            
               1.   Kun BEREC-virasto tässä päätöksessä mainittujen toimien yhteydessä rajoittaa kokonaan tai osittain asetuksen 17–20 artiklassa tarkoitettua oikeutta saada pääsy henkilötietoihin, oikeutta tietojen oikaisemiseen tai poistamiseen tai oikeutta rajoittaa tietojen käsittelyä, se ilmoittaa asianomaisen rekisteröidyn pyyntöön antamassaan vastauksessa sovelletun rajoituksen pääasiallisista syistä sekä mahdollisuudesta tehdä kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.
            
            
               2.   BEREC-virasto voi lykätä 1 ja 2 kohdassa tarkoitettua rajoituksen syitä koskevaa ilmoitusta, jättää sen tekemättä tai evätä sen, jos se poistaisi rajoituksen vaikutuksen. Kyseinen arviointi tehdään tapauskohtaisesti.
            
         
         
            9 artikla
            Sähköisen viestinnän luottamuksellisuus
            
               1.   BEREC-virasto voi poikkeuksellisissa olosuhteissa ja Euroopan parlamentin ja neuvoston direktiivin 2002/58/EY (4) säännösten ja tarkoituksen mukaisesti rajoittaa asetuksen 36 artiklassa tarkoitettua oikeutta sähköisen viestinnän luottamuksellisuuteen. Tässä tapauksessa BEREC-virasto antaa erityisissä sisäisissä säännöissä yksityiskohtaiset tiedot olosuhteista, perusteista, asiaan liittyvistä riskeistä ja niiden vastaisista suojatoimista.
            
            
               2.   Kun BEREC-virasto rajoittaa oikeutta sähköisen viestinnän luottamuksellisuuteen, se ilmoittaa asianomaisen rekisteröidyn pyyntöön antamassaan vastauksessa sovelletun rajoituksen pääasiallisista syistä sekä mahdollisuudesta tehdä kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.
            
            
               3.   BEREC-virasto voi lykätä 1 ja 2 kohdassa tarkoitettua rajoituksen syitä koskevaa ilmoitusta, jättää sen tekemättä tai evätä sen, jos se poistaisi rajoituksen vaikutuksen. Kyseinen arviointi tehdään tapauskohtaisesti.
            
         
         
            10 artikla
            Voimaantulo
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
         
         
            Tehty Riiassa 10 päivänä syyskuuta 2019.
            
               
                  BERECin tukiviraston puolesta
               
               Jeremy GODFREY
               
                  Hallintoneuvoston puheenjohtaja
               
            
         
         
            (1)  EUVL L 321, 17.12.2018, s. 1.
         
            (2)  EUVL L 295, 21.11.2018, s. 39.
         
            (3)  Neuvoston asetus (ETY, Euratom, EHTY) N:o 259/68, annettu 29 päivänä helmikuuta 1968, Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta sekä yhteisöjen virkamiehiin tilapäisesti sovellettavien erityisten toimenpiteiden laatimisesta (EYVL L 56, 4.3.1968, s. 1).
         
            (4)  Euroopan parlamentin ja neuvoston direktiivi 2002/58/EY, annettu 12 päivänä heinäkuuta 2002, henkilötietojen käsittelystä ja yksityisyyden suojasta sähköisen viestinnän alalla (sähköisen viestinnän tietosuojadirektiivi) (EYVL L 201, 31.7.2002, s. 37).